Turussa järjestetyissä opiskelijabileissä koettiin eilen puolilta öin nostalgisia hetkiä. Pikku G alias Henri Vähäkainu palasi yleisön eteen kymmenen vuoden tauon jälkeen.

IS pääsi kyselemään 2000-luvun alun suursuosikin tunnelmia ennen keikkaa.

– Tämä tuli aika ex tempore koko homma. Turusta kysyttiin, olisiko mitään mahdollisuutta lähteä keikalle. Ensimmäinen reaktio oli, että ei, Henri Vähäkainu kertoo.

– Siitä on kuitenkin kymmenisen vuotta, kun on viimeksi Pikku G -keikkaa vedetty. Järjestäjä aktiivisesti taivutteli ja otin sitten yhteyttä tiimiin, jonka kanssa on aikaisemmin kierretty.

Ympäripuhumista ei tarvittu. Tiimi oli heti mukana.

– Innostus oli kova kaikilla, että lähdetään ehdottomasti vetämään, joten suostuin. Nyt on magee fiilis, kun tajuaa, että on menossa keikalle ja lavalle.

Vähäkainu laskeskelee asiaa myös siltä kannalta, että kyse on tietynlaisesta juhlavuodesta. Suomi täyttää sata, Vähäkainu itse kolmekymmentä ja keikkatauko kymmenen vuotta.

– Siinä on monta lukua linjassa. Ajattelin, että why not.

Opiskelijatapahtuman liput myytiin loppuun vajaassa tunnissa.

– Ilmeisesti oli äänestetty siitä, kuka olisi artisti, jota eniten halutaan esiintymään. Aika suuri osa äänistä oli kai tullut mulle. Sen takia järjestäjät innokkaina soittelivat ja aloittivat taivutteluprosessin.

Henri Vähäkainu­

Keikalle kelpaa mennä. Esiintyminen tapahtuu ikään kuin yleisön pyynnöstä.

– Just näin. Tosi hyvä fiilis. Sen aikaiset fanit ovat kasvaneet aikuisiksi. Magee huomata, että homma elää edelleen musiikillisesti. Lähdemme pitämään hauskaa ja tarjoamaan ihmisille hyvän kokemuksen.

Paluusetillä on mittaa puolisen tuntia. Tarjolla on suurimmat hitit ja biisejä, joita ihmiset ovat toivoneet.

Mitenkään puolivaloilla Vähäkainu ei keikalle halunnut lähteä. Kokonaisuus on rakennettu huolella.

Vaikka Vähäkainu vielä ennen treenejä ajatteli, että homma voi olla pahastikin hakusessa, totuus oli toinen.

– Mietin, että ei mitään muistikuvaa sanoista, mutta osa biiseistä tuli nopeasti, osaa hinkattiin pidempään. Rytmit on selkärangassa. Silti biisejä treenattiin useita kertoja, että tuli varma fiilis lähteä lavalle.

– En halua mennä vain menemisen vuoksi vaan tarjota hyvän ja laadukkaan kokonaisuuden. Mulla on tuplaamassa Honkasen Mikko, joka oli kaikilla tokan levyn kiertueen keikoilla. Lisäksi on DJ, kitaristi ja minä. Sopiva ja optimi setti klubikeikalle.

Pikku G:n menestys vuodet olivat 2000- luvun alussa.­

Vähäkainu ei kaihda nostalgia-sanaa, sillä siitä keikassa nimenomaan on kyse. Se ei haittaa, että nuorena lauletut tekstit eivät enää kaikilta osin täysin istu kolmekymppisen miehen suuhun.

– Silti seison kaiken takana, emmekä ole muuttaneet mitään tähän päivään sopivaksi. Lähdemme hyvällä nostalgiafiiliksellä pitämään hauskaa. Se ei voi mennä kuin hyvin.

Pari keikkaa Vähäkainu on tauon aikanakin tehnyt. Yhden Blockfesteillä artistinimellä G. Toinen esiintyminen oli Jaajo Linnonmaan häissä, joissa Vähäkainu esitti Romeo ja Julia -biisin.

Muuten aika on kulunut tiukasti AppGyver-nimisen teknologiayrityksen parissa. Tämä haastattelukin viivästyi puolisen tuntia, koska Vähäkainun päivän viimeinen työpalaveri venyi odotettua pidemmäksi.

– On ollut vähän liian kiire keikan jännittämiseen, mutta kyllä huomaa, että on latausta on. Todennäköisesti tulee kova adrenaliiniryöppy, kun pääsen lauteille.

Vähäkainu ei ehdi keikan jälkeen juhlimaan. Torstai on työpäivä.

Entä miten on, merkitseekö kova treenaminen yhtä keikkaa varten sitä, että keikkoja on jatkossa luvassa lisää?

– Tämä keikka tehdään yleisön pyynnöstä, mutta jätetään optio auki. Ei koskaan tiedä, jos tulee tarjouksia hyvistä jutuista, niin miksi ei. Missään tapauksessa ei kuitenkaan ole tarkoitus rakentaa mitään comebackia.